OBRAZLOŽENJE UZ 1. IZMJENE I DOPUNE PRORAČUNA OPĆINE DONJA DUBRAVA ZA 2026. GODINU
Prvim izmjenama i dopunama Proračuna Općine Donja Dubrava za 2026. godinu pristupilo se radi usklađenja planiranih prihoda, primitaka, rashoda i izdataka sa novonastalim okolnostima i potrebama u provedbi planiranih aktivnosti i projekata.
Ukupni prihodi poslovanja povećavaju se za 95.320,00 eura te sada iznose 4.633.420,00 eura. Prihodi od prodaje nefinancijske imovine povećavaju se za 4.000,00 eura te iznose 97.500,00 eura.
Rashodi poslovanja povećavaju se za 885.320,00 eura te ukupno iznose 6.380.420,00 eura. Povećanje rashoda odnosi se na usklađenje planiranih sredstava s potrebama provedbe aktivnosti i projekata tijekom proračunske godine.
Primici od financijske imovine i zaduživanja, koji se odnose na planirano korištenje kreditnih sredstava, povećavaju se za 1.006.000,00 eura te iznose ukupno 3.006.000,00 eura. Istodobno se izdaci za financijsku imovinu i otplate zajmova povećavaju za 6.000,00 eura radi usklađenja s planom otplate postojećih obveza.
U proračunu je iskazan preneseni manjak iz prethodnih godina u iznosu od 850.000,00 eura. Navedeni manjak nastao je prvenstveno zbog predfinanciranja projekata „IC Palača međimurske popevke“ i „Zlatarske avanture“. Zahtjevi za nadoknadu sredstava za navedene projekte podneseni su nadležnim tijelima u prethodnom razdoblju, međutim sredstva su odobrena i isplaćuju se tek tijekom tekuće godine. Slijedom navedenoga, iskazani manjak predstavlja privremeno financijsko opterećenje nastalo zbog vremenskog nesklada između izvršenih rashoda i primitka bespovratnih sredstava.
OBRAZLOŽENJE IZMJENA I DOPUNA PO PROGRAMIMA I PROJEKTIMA
Ovim Izmjenama i dopunama Proračuna izvršeno je usklađenje planiranih sredstava s dinamikom provedbe projekata, odobrenim bespovratnim sredstvima, stvarnim potrebama tijekom izvršenja proračuna te provedenim postupcima javne nabave i ugovaranjem radova.
Najznačajnije izmjene odnose se na sljedeće programe i projekte:
A100104 ENERGIJA
Planirana sredstva povećavaju se za 10.000,00 eura te ukupno iznose 35.000,00 eura. Povećanje je potrebno zbog troškova potrošnje električne energije za sušenje zidova na projektu IC Palača međimurske popevke te većih troškova javne rasvjete koja je tijekom cijele godine u funkciji tijekom noćnih sati.
A100105 FINANCIJSKI RASHODI
Sredstva se povećavaju za 27.960,00 eura zbog troškova vezanih uz korištenje kreditnih sredstava, podmirenje naknade prema ETO - europskoj turističkoj organizaciji te financijske pomoći za provedbu predfinanciranja projekta „Gastronomical Heritage in the Mura Region EGTC“, čiji je nositelj KUD Donji Vidovec.
A100206 ZBRINJAVANJE OTPADA
Program se smanjuje za 27.200,00 eura te iznosi 89.800,00 eura. Smanjenje proizlazi iz sklopljenog ugovora s Fondom za zaštitu okoliša i energetsku učinkovitost te ugovorenih vrijednosti radova na sanaciji odlagališta otpada Donja Dubrava.
A100708 PROJEKT „DVIJE RIJEKE – JEDAN CILJ II“
Planirana sredstva povećavaju se za 165.000,00 eura te iznose 215.000,00 eura. Projekt je odobren za financiranje te se tijekom godine pristupa njegovoj realizaciji. U okviru projekta planirana je nabava izgradnje vidikovca nabava kajaka s prikolicom te druge opreme ostalih aktivnosti za provedbu projekta i sadržaja usmjerenih razvoju turističke infrastrukture.
A100709 GASTRONOMICAL HERITAGE IN THE MURA REGION EGTC II
Sredstva se smanjuju za 4.000,00 eura te iznose 6.000,00 eura, sukladno odobrenim sredstvima iz fondova Europske unije.
A100805 ODRŽAVANJE KOMUNALNE INFRASTRUKTURE
Program se povećava za 30.000,00 eura radi izvođenja dodatnih radova na hortikulturnom uređenju javnih površina, uključujući parkove, groblje, park u Brodarskoj ulici te uređenje pješačke staze u Ulici 3. travnja.
A100809 RUŠENJE ZGRADE STARE ŠKOLE
Planirana sredstva smanjuju se za 15.000,00 eura te iznose 75.000,00 eura temeljem usklađenja s ugovorenih troškova radova.
K100802 IZGRADNJA STAMBENE ZGRADE
Program se smanjuje za 920.000,00 eura te iznosi 100.000,00 eura. Sredstva su planirana isključivo za izradu potrebne projektne dokumentacije, ukoliko se ukaže potreba. Općina je iskazala interes za uključivanje u programe priuštivog stanovanja te će daljnje aktivnosti ovisiti o raspoloživim modelima financiranja.
K100804 PROJEKT DJEČJE IGRALIŠTE KRBULJA – „MALI RAJ ZA VELIKE IGRE“
Sredstva se povećavaju za 57.000,00 eura te ukupno iznose 67.000,00 eura. Projekt je odobren od strane Ministarstva demografije i useljeništva te će biti realiziran do kraja tekuće godine.
A101105 PROJEKT „ZAJEDNO ZA SPORT I KULTURU DONJE DUBRAVE“
Program se smanjuje za 21.000,00 eura budući da projekt nije odobren za financiranje te se njegova provedba neće realizirati.
A101206 OSNIVANJE USTANOVE IC PALAČA MEĐIMURSKE POPEVKE
Planirana sredstva smanjuju se za 5.000,00 eura. Iako je Općina prvotno planirala osnivanje ustanove, navedene aktivnosti preuzela je Međimurska županija kao projektni partner.
K101201 INTERPRETACIJSKI CENTAR PALAČA MEĐIMURSKE POPEVKE
Sredstva se povećavaju za 1.680.000,00 eura te ukupno iznose 3.430.000,00 eura. Povećanje proizlazi iz usklađenja s dinamikom izvođenja radova i planiranim aktivnostima opremanja Interpretacijskog centra, koje predstavljaju najveći dio povećanja s obzirom da se radi o višegodišnjem projektu.
K101202 UREĐENJE PALAČE ZALAN
Program se povećava za 85.000,00 eura te ukupno iznosi 240.000,00 eura. Povećanje se odnosi na dodatne troškove sanacije dijela podruma objekta te izradu projektno-tehničke dokumentacije za obnovu preostalog dijela podruma.
K101301 POSTAVLJANJE OGRADE I POMOĆNIH KUĆICA NA NOGOMETNOM IGRALIŠTU
Sredstva se smanjuju za 53.000,00 eura budući da projekt nije ostvario mogućnost sufinanciranja te se njegova provedba neće realizirati tijekom ove proračunske godine.
A101802 SUFINANCIRANJE DJEČJEG VRTIĆA
Planirana sredstva smanjuju se za 211.940,00 eura zbog prijenosa rashoda na proračunskog korisnika, čime se osigurava transparentnije praćenje poslovanja ustanove.
K101809 POBOLJŠANJE MATERIJALNIH UVJETA U DJEČJEM VRTIĆU
Program se povećava za 45.100,00 eura. Projekt je odobren za financiranje te će se tijekom godine provesti nabava opreme i ulaganja potrebnih za unapređenje uvjeta rada i boravka djece u vrtiću.
K102201 KRUŽNA OBNOVA ZGRADE JAVNE I DRUŠTVENE NAMJENE „SLAVIČINA HIŽA“
Planirana sredstva povećavaju se za 92.500,00 eura radi pripreme i prijave projekta na odgovarajuće natječaje za financiranje te izrade potrebne projektne i tehničke dokumentacije za obnovu objekta.
Predloženim izmjenama i dopunama proračuna osiguravaju se financijski preduvjeti za nastavak provedbe razvojnih projekata, učinkovito korištenje dostupnih nacionalnih i europskih izvora financiranja te uredno izvršavanje svih zakonskih i ugovornih obveza Općine Donja Dubrava.

